**מונולוג - בונדי**

**נינה לבושה בשמלה חסרת טעם, נעלי עקב זרוקות לידה. היא שכובה על הרצפה מעולפת. היא מתעוררת לא מבינה איפה היא, מחפשת את המשקפיים כי לא רואה כלום. מוצאת אותם ומרכיבה. מסתכלת מסביב, לא מרגישה טוב. מתחילה לחפש משהו כשהיא על ארבע.**

קסס...קסס...בונדי, קססס, איפה אתה?...אני אמצא אותך! אל תעלם לי גם אתה... אני ואתה זה עד הכלא ***(מתפקעת מצחוק)*** עד הקבר...עד הכלא ***(מוצאת את האקדח)*** או הנה אתה! **(הוא היה מתחת לכרית)** תקשיב בונדי, אני רוצה להגיד לך תודה. אתה גבר אמיתי, אתה יודע מה אתה רוצה, אתה סקסי... אולי נתחתן??מה אתה אומר? אני יפה בעינייך?

***(היא מקרבת אל פניה את האקדח)***

רק אתה יכול להציל אותי אתה מבין? אני מרגישה שאתה מבין. איזה בונדינג יש ביננו... בונדי שלי. בונדי החתיך. בוא נסכם ביננו שאתה תעשה מה שאתה יודע לעשות הכי טוב ואולי לשם שינוי גם אני**.**

השאלה את מי?

***(היא מסדרת מולה כסאות מאיימת על הקהל הדימיוני עם האקדח)*** גבירותי ורבותיי. החיים האלה הגיעו לי עד כאן! ואני החלטתי שאני אקח את מה ששלי בחזרה. אני לא פראיירית יותר. נגמר הסיפור. נגמר.

וכאן חברים, אתם נכנסים לתמונה. יש לי אקדח שהשגתי באינטרנט, ***(מרימה אותו שיראו)*** לא להאמין כמה קל זה היה... ועכשיו אני חייבת להרוג מישהו. אבל... את מי?

***(היא מכוונת כאילו לאנשים בכסאות)*** אותך? או אותך? אולי יש מישהו שמתנדב? שמאס בחיים המזופתים האלה והוא קצת יותר אמיץ ממני? אני יכולה לעשות לאבא שלי טובה ולהרוג את רחלי, אבל פחות בא לי. ואני גם לא אהרוג מישהו אחר שאני מכירה, אני לא פושעת. לא, לא, לא, זה צריך להיות מישהו זר... כן. מינימום היקשרות. אולי אני אתן לבונדי להחליט בשבילי...**(מכוונת את האקדח בעיניים עצומות)** אן דן דינו סופלה קטינו, סופלה קטי קטו אליק בליק בום! וגמרנו. ואז...סירנות...ואני מסודרת!

***(לפתע היא מפסיקה את המשחק ומתיישבת על אחד הכסאות)***

כן. זה מה שאני רוצה. סדר יום קבוע, ארוחות בחינם, ספרים, טיול של רבע שעה פעם ביום... סיגריה בחצר, אפילו שאני לא מעשנת. ואולי אני אגלה שאני לסבית בכלל! **(במצוקה)** שאלוהים יעזור לי כבר**...**

***(היא מסתכלת מהחלון על הים)***

אבא שלי כמעט ישב בכלא. אמא שלי ניסתה להכניס אותו לשם כי לא שילם לה. לא עושים דברים כאלה. לא מכניסים את האבא של הילדים שלך לכלא.

ועכשיו אני בעצמי רוצה להגיע לשם. לכלא. אולי כי שם הכל נעצר. הכל מפסיק גם אם אתה לא רוצה. אבל אני כן רוצה. אני רוצה להפסיק לחשוב, להפסיק לנסות להשתלב וכל החרא הזה. זה לא מצליח לי, לא מצליחה לסיים משהו אחד כמו שצריך והעולם הזה בלתי אפשרי.

אולי... רק יש לי, בונדי. יש עוד דרכים לסיים. אם רק אלחץ עלייך פעם אחת. כן, אני יכולה.

***(היא חושבת איפה יהיה הכי נכון לתקוע כדור. מקרבת אל הרקה, עוצמת עיניים וקופאת לכמה רגעים)***

נו???? ***(היא מורידה את האקדח באפיסת כוחות)*** אין, זה לא יקרה. אני כל כך ברחמים עליי שגם לעזור לעצמי אני לא יכולה.

***(פאוזה)***

תשחקי תפקיד. זה הכל משחק אז כוס אמק, תשחקי! כן....

***(היא עוצמת עיניים, גופה רפוי. לאט לאט היא מזדקפת. הקצב שלה משתנה. רוגע מתפרש על פניה. היא יושבת ומחזיקה את בונדי כמו מיקרופון, מדברת אל קהל דימיוני)***

גבירותי ורבותי. אנשים מפוקפקים. הגוף שאתם רואים פה לפניכם זה גוף מבוזבז. גוף שאף אחד לא נגע בו כמו שצריך, אף אחד לא ליטף אותו או התפעל ממנו. ***(פותחת את הרגליים לקהל)*** אז אני מזמינה אתכם לגשת. כן, כן, אל תתביישו. קומו מהכיסאות הנוחים שלכם ותעשו מאמץ, זה ישתלם לכם. אתם תוכלו להיות הראשונים לגעת, הראשונים להתבונן. אין יותר רגשי ואני שמה זין על... כל מיני דברים.

אני הולכת לטרוף את מה שעוד נשאר. ללקק כל טיפת זיעה או דם שיעברו לידי. תגידו עליי שאני משוגעת, תגידו שאני הזויה, תגידו שאני מסכנה נה נה נה. "לי לא אכפת זה דווקא די נעים לשיר באוזניכם את השירים הכי פרועים"

**דפיקה בדלת**

שיט. מי זה?